Diari Oficial de la Generalitat Valenciana


Sumari del DOGV 9263, del 25-01-2022 (2022/94)

Informació pública de l'emissió de l'informe ambiental i territorial estratègic de la modificació puntual número 46 del Pla general.
------------------------------------------------------------------------------------------------------------------------------------

### Dades del document

Número de DOGV
:   9263

Data del DOGV
:   25-01-2022

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2022/94


Data del document
:   29-12-2021

Organisme emissor
:   Ajuntament de Borriana

Tipus de document
:   Anunci

Descriptors 

:   * Borriana
    * pla d'urbanisme
    * administració local

Informació pública de l'emissió de l'informe ambiental i territorial estratègic de la modificació puntual número 46 del Pla general. [2022/94]  
L'Alcaldia Presidència, el 15 de desembre de 2021, ha adoptat Resolució 2021-5564 amb el següent tenor literal:  
«Vist el Document inicial estratègic de la Modificació puntual número 46 del Pla general, elaborat per l'arquitecte municipal, i tenint en compte:  
  
I. Legislació aplicable  
L'avaluació ambiental és l'instrument de prevenció que permet integrar els aspectes ambientals en la presa de decisions de plans i programes, incorporant criteris de sostenibilitat que garantisquen una adequada prevenció dels impactes ambientals concrets que es puguen generar, al mateix temps que estableix mecanismes de correcció o compensació.  
  
Aquesta obligatòria avaluació de les repercussions de determinats plans i programes en el medi ambient va ser establida per la Directiva 2001/42/CE del Parlament Europeu i del Consell, de 27 de juny de 2001; i la seua transposició a l'ordenament jurídic espanyol es materialitza en la Llei 21/2013, de 9 de desembre, de l'Estat, d'avaluació ambiental.  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que es preveu en la legislació d'avaluació ambiental.  
L'avaluació ambiental i territorial estratègica dels plans i programes es recull en la nostra normativa autonòmica en el text refós de la Llei d'ordenació del territori, urbanisme i paisatge (d'ara en avant, TRLOTUP), aprovat per Decret legislatiu 1/2021, de 18 de juny, que regula una tramitació ambiental i urbanística unificada, distingint dos tipus de procediments, ordinari i simplificat, d'avaluació ambiental i territorial estratègica, sent l'òrgan ambiental i territorial el que resoldrà sobre aquests casos tenint en consideració els criteris de l'annex VIII d'aquest text refós.  
  
II. Planejament vigent  
El Pla general de Borriana es va aprovar definitivament mitjançant resolució del conseller d'Obres Públiques de la Generalitat Valenciana de data 21 d'abril de 1995. L'acord d'aprovació es va publicar en el BOP de 30 de maig de 1995 i les normes urbanístiques, en el BOP de 3 de juny del mateix any (BOP 30.05.1995 i 03.06.1995).  
El Pla general de Borriana va ser objecte d'avaluació ambiental (expedient 6/2136-RYU) i es va emetre Declaració d'impacte ambiental en data 10 d'abril de 1995, amb condicionants.  
L'Homologació global del Pla general de Borriana a la Llei 6/1994, reguladora de l'activitat urbanística (LRAU), va ser aprovada definitivament per la Comissió Territorial d'Urbanisme de Castelló en la seua sessió de 12 de desembre de 2003, constituint aquesta Homologació el planejament vigent del municipi.  
El Pla general no està adaptat ni homologat a les previsions del TRLOTUP.  
El Pla especial de protecció del conjunt històric de Borriana (d'ara en avant, PEP) va ser aprovat per la Comissió Territorial d'Urbanisme de Castelló l'1 d'octubre de 2014 (BOP de data 09.10.2014). D'acord amb la disposició final 1 de les seues normes urbanístiques, l'aprovació definitiva del Pla especial de protecció va suposar la derogació automàtica del Pla general d'ordenació urbana de Borriana de l'any 1995 en l'àmbit d'actuació del Pla especial de protecció del conjunt històric de Borriana i, en concret, del capítol segon «Zona centre històric protegit (CHP)».  
El PEP divideix el centre històric en dues subzones: CHP-1 Conjunt històric protegit-I, que coincideix amb la zona centre històric protegit del Pla general de l'any 95, i CHP-2 Conjunt històric protegit-II, que envolta perimetralment el CHP-1 i abasta la resta de superfície del PEP fins a completar el seu àmbit, incloent part de la subzona EDC.1 del Pla general de l'any 95; de manera que, respecte de l'ordenació del Pla general del 95, la subzona EDC.1 es va reduir.  
La Modificació puntual número 46 afecta exclusivament les condicions dels edificis situats en aqueixa subzona d'edificació tancada de nivell 1 del Pla general, sense afectar l'altra subzona EDC-2 d'edificació tancada de nivell 2 ni la zona del Conjunt històric protegit CHP.  
  
  
III. Modificació puntual núm. 46 del Pla general: objecte i característiques  
L'objecte de la Modificació puntual número 46 del Pla general és el canvi de les condicions de coberta i de composició de façanes de les edificacions de la subzona urbanística d'edificació tancada de nivell 1 del sòl urbà (codi EDC.1), passant a tindre la mateixa regulació que la subzona EDC.2.  
1.1 La modificació proposa, per una part, eliminar l'obligació que les cobertes de les edificacions de la subzona EDC-1 siguen inclinades en els tres primers metres que donen a façana, sense perjudici que aquesta opció puga continuar realitzant-se si es considera preferible arquitectònicament, i això tenint en compte que aquesta restricció no s'exigeix en la zona del Conjunt històric protegit (codi CHP).  
Concretament, l'epígraf 6 de l'article 6.14 de les normes urbanístiques del Pla general, sobre condicions de volum i forma dels edificis, estableix:  
6. La coberta ha de ser plana, o amb pendent no superior al 25 %, havent de complir-se la resta de condicions exigides per a les construccions per damunt de l'altura de cornisa en l'art. 5.43. Els espais sota coberta no seran, en cap cas, habitables.  
En la subzona EDC.1 els tres primers metres de coberta que donen a façana, obligatòriament, han de realitzar-se amb coberta inclinada, amb un pendent no superior al 50 %.  
La modificació consisteix a canviar la redacció del primer paràgraf de l'epígraf 6 de l'article 6.14 i suprimir el segon paràgraf de l'esmentat article epígraf, que quedarà redactat com segueix:  
6. La coberta pot ser plana o inclinada, havent de complir-se les condicions exigides en l'art. 5.43 per a les construccions per damunt de l'altura de cornisa. Els espais sota coberta no han de ser, en cap cas, habitables.  
1.2. D'altra banda, la modificació proposa suprimir la remissió de l'article 6.15.2 de les normes urbanístiques del Pla general -relatiu a les condicions funcionals i estètiques de l'edificació, en la qualificació EDC.1- a l'article 6.9.1 d'aquestes normes, per tal com aquest precepte s'inclou en les ordenances particulars de la zona CHP del Pla general de 1995 que van ser derogades per l'aprovació del Pla especial de protecció del conjunt històric, i això amb vista a contribuir a una major claredat de les normes urbanístiques del Pla general.  
Concretament, l'article 6.15.2 de les normes urbanístiques del Pla general, relatiu a les condicions funcionals i estètiques de l'edificació, en la qualificació EDC.1 estableix:  
6.15 Condicions funcionals i estètiques de l'edificació  
1. No s'admeten celoberts o de ventilació exteriors que donen a espais lliures públics i a vials públics.  
2. En la subzona EDC.1, la composició de les façanes s'ha d'ajustar al que es preveu en l'art. 6.9.1 i es permet la utilització de rajola cara vista massissa.  
En l'esmentat article 6.9.1 de les normes es disposa:  
Article 6.9. Condicions estètiques  
1. Les noves edificacions s'han d'adequar amb caràcter general a la tipologia modal de l'àrea, és a dir, edificació entre mitgeres sense reculades de façanes, amb pati posterior de parcel·la i rematada de cornisa en funció del parament de façana o de l'entorn en què se situen.  
  
La composició de façana s'ha d'ajustar obligatòriament a les tipologies tradicionals, amb buits verticals, fusteria d'especejament i acabat tradicional i revestiments de façana amb predominança de l'arrebossada.  
En aquest cas, la modificació consisteix a suprimir el text de l'apartat 2 de l'esmentat article 6.15. Conseqüentment, s'elimina la numeració del primer paràgraf mantenint la coherència d'aquest article, que queda redactat com segueix:  
6.15 Condicions funcionals i estètiques de l'edificació  
No s'admeten celoberts o de ventilació exteriors que donen a espais lliures públics i a vials públics.  
D'aquesta manera, la modificació proposada afecta exclusivament les normes urbanístiques del Pla general amb eficàcia normativa, en particular els articles 6.14.6 i 6.15, sense que queden afectats cap dels documents gràfics del Pla general amb eficàcia normativa o no.  
L'arquitecte municipal és el redactor de la proposta de modificació, en la qual es justifica que afecta exclusivament l'ordenació detallada del sòl urbà del Pla general, per no modificar ni l'ús global ni l'ús dominant de la zona d'ordenació prevista en aquest, sinó que tan sols es matisen les condicions morfològiques i d'estètica aplicables a la subzona urbanística d'edificació tancada nivell 1 del sòl urbà (codi EDC.1).  
  
D'aquesta manera, la modificació del planejament general núm. 46 quedaria emmarcada dins dels supòsits recollits en l'apartat a de l'article 49.2 TRLOTUP, en la mesura que afecta únicament i exclusivament l'ordenació detallada de sòl urbà definida en el text refós de la Llei d'ordenació del territori, urbanisme i paisatge.  
  
  
IV. Identificació i valoració de possibles efectes sobre el medi ambient. Consultes realitzades  
El Document inicial estratègic de la Modificació avaluada, elaborat pels serveis tècnics municipals, conclou que, atesa la naturalesa i escassa magnitud de la modificació que es planteja, aquesta és absolutament neutra tant des del punt de vista mediambiental com del territorial.  
  
Específicament respecte dels instruments de paisatge, cal assenyalar que, per tal com la present modificació afecta exclusivament l'ordenació detallada, correspon a aquest Ajuntament informar sobre aquest tema, tot això en aplicació de l'article 44.2 i 44.6 TRLOTUP.  
  
En el present supòsit i d'acord amb l'apartat b de l'article 6.4 del TRLOTUP, es va sol·licitar l'informe pertinent del departament amb les competències de paisatge, justificant l'arquitecte municipal en l'annex II de l'esborrany de la Modificació la no necessitat de tramitació d'un estudi d'integració paisatgística en els següents termes:  
  
Es planteja la Modificació número 46 del Pla general d'ordenació urbana, la finalitat del qual és el canvi de les condicions de coberta i de composició de façanes de les edificacions de la subzona urbanística d'edificació tancada de nivell 1 del sòl urbà (codi EDC.1).  
Amb aquest canvi es persegueixen els següents objectius:  
· Conferir una major seguretat tecnicojurídica en la redacció de projectes i realització de les edificacions, ja que s'elimina la regulació actual de les condicions de cobertes i de composició de façanes, a cavall entre les condicions de les qualificacions CHP i EDC.2, passant a tindre la mateixa regulació que la qualificació EDC.2 de la mateixa zona urbanística d'edificació tancada.  
· Satisfer l'exigència d'una regulació clara i uniforme de les condicions de l'edificació.  
Tal com s'estableix en el preàmbul de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana (LOTUP), «el paisatge és un condicionant de la implantació d'usos, activitats i infraestructures en el territori, i aquesta funció s'instrumenta mitjançant la incorporació en la planificació d'un instrument específic d'anàlisi del paisatge (l'estudi de paisatge o l'estudi d'integració paisatgística)».  
Per tant, si la modificació implanta nous usos, activitats o infraestructures en territori, s'ha de disposar del corresponent estudi d'integració paisatgística. Aquesta conclusió es troba d'acord amb l'article 8 del TRLOTUP, sobre criteris generals d'ordenació i integració paisatgística, que diu: «La planificació territorial i urbanística, la implantació d'usos i els projectes d'infraestructures, preservaran i potenciaran la qualitat dels paisatges i la seua percepció visual aplicant els següents criteris [?]»  
  
En conseqüència, per a determinar la necessitat o no de l'estudi d'integració paisatgística han de concórrer els següents requisits alternatius:  
· Que la nova determinació que es pretén aprovar de naturalesa urbanística territorial comporte la creació de nous usos, activitats o infraestructures en territori.  
· O bé, que la nova norma o prescripció implique nous creixements urbans amb la corresponent implantació de les infraestructures.  
  
La Modificació número 46 del Pla general que es pretén no produeix nous creixements urbans, ni la creació de nous usos, activitats o infraestructures en el territori. Per tant, resulta evident que no ens trobem en cap de les situacions anteriors.  
Així mateix, en el contingut de l'estudi d'integració paisatgística expressat en l'annex II del TRLOTUP, no apareix expressament la necessitat de realitzar un pla de participació pública específica per a això, havent d'acudir-se a la regulació de l'article 53 i 55 del TRLOTUP quant a la participació i consultes.  
En conclusió, sent l'abast de la Modificació tan limitat i estant sotmesa a avaluació ambiental i territorial estratègica simplificada sense incidència en el paisatge, en relació amb l'apartat b de l'article 6.4 del TRLOTUP es redacta la present justificació perquè l'Ajuntament determine que no és exigible estudi d'integració paisatgística.  
En conseqüència, la Comissió d'Avaluació Ambiental municipal estima que no és preceptiu acompanyar la Modificació puntual d'un estudi d'integració paisatgística, tenint en consideració les característiques d'aquesta a la vista del que ha informat l'arquitecte municipal i de la justificació indicada en el Document inicial estratègic.  
D'altra banda, d'acord amb el seu abast, la present Modificació no té cap relació directa amb les directrius i objectius de l'Estratègia Territorial de la Comunitat Valenciana, no tenint cap incidència, tampoc, respecte del compliment de les determinacions d'altres instruments de planificació territorial o sectorial, no constant que la Modificació proposada n'afecte algun altre dels vigents.  
Així mateix es considera innecessari efectuar consulta a altres administracions sectorials competents en matèria de carreteres o viari urbà, mobilitat, paisatge, gestió de residus, protecció de recursos hídrics, vies pecuàries, afecció d'inundabilitat, acústic o altres, atés que la modificació no afecta els valors de la legislació sectorial respectiva.  
  
Finalment, la naturalesa menor de la Modificació proposada, que només ofereix la possibilitat de variar les anteriors condicions de les cobertes i de composició de façanes de la qualificació EDC.1, permet assegurar que aquesta no causa cap efecte significatiu en relació amb el paisatge, el trànsit, la mobilitat i transport, el potencial d'habitatge i de sòl per a activitats econòmiques, en l'àmbit d'impacte acústic o de reg d'inundabilitat, de la disponibilitat de recursos hídrics, d'impacte socioeconòmic, d'afecció al patrimoni cultural, a la Xarxa Natura 2000, o dimensió avaluable que exigisca l'anàlisi de la viabilitat i sostenibilitat econòmica de l'actuació o de la fixació d'indicadors per al seguiment de la seua execució.  
En conseqüència, no s'ha considerat preceptiu acompanyar la Modificació puntual amb cap dels documents, estudis, avaluacions, informes o memòries referits a aquests aspectes, inclosa la no necessitat d'acompanyar un estudi d'integració paisatgística, memòria de viabilitat econòmica i informe de sostenibilitat econòmica, tal com es justifica en els annexos I i II de l'esborrany de la Modificació del Pla general.  
  
Per tot això es conclou que, d'acord amb els criteris de l'annex VIII del TRLOTUP, la Modificació puntual núm. 46 del Pla general de Borriana no té efectes significatius sobre el medi ambient i el territori atés que la modificació avaluada no estableix el marc per a projectes i altres activitats subjectes a avaluació d'impacte ambiental; no influeix en altres plans i programes; no té incidència en el model territorial vigent en el municipi i no produeix increment en el consum de recursos; és procedent, per tant, que se sotmeta al procediment d'avaluació ambiental i estratègica simplificat, ja que s'està dins dels supòsits de l'apartat 3.a de l'article 46 del TRLOTUP. A aquest efecte, s'ha comprovat que en la documentació presentada s'inclou el contingut dels números 1 i 2 de l'article 52 del TRLOTUP.  
  
V. Òrgan competent  
D'acord amb l'article 48 del TRLOTUP, l'òrgan ambiental realitza l'anàlisi tècnica dels expedients d'avaluació ambiental i territorial, formula els informes ambientals i territorials estratègics i les declaracions ambientals i territorials estratègiques, i en col·laboració amb l'òrgan promotor i substantiu, vetla per la integració dels aspectes ambientals, al costat dels territorials i funcionals, en l'elaboració del pla.  
  
L'apartat a de l'article 49.2 de la TRLOTUP indica que l'òrgan ambiental i territorial serà l'ajuntament del terme municipal de l'àmbit del planejament objecte de l'avaluació ambiental en els instruments de planejament urbanístic que afecten exclusivament l'ordenació detallada del sòl urbà definida en l'esmentat text refós.  
  
Ha quedat dit que la Modificació puntual núm. 46 del Pla general de Borriana afecta exclusivament l'ordenació detallada del sòl urbà, sense que tinga efectes significatius sobre el medi ambient i el territori, per la qual cosa per al present procediment la competència d'òrgan ambiental i territorial correspon a l'Ajuntament de Borriana.  
  
De l'articulat de la Llei 7/1985, de 2 d'abril, reguladora de les bases de règim local (LRBRL), resulta que la competència en matèria d'avaluació ambiental territorial i estratègica no està assignada a cap òrgan, per la qual cosa, sobre la base de la competència residual atorgada per l'article 21.1.s d'aquest text legal, és l'Alcaldia Presidència de la corporació la que exerceix, en el present procediment, la condició d'òrgan ambiental i territorial municipal.  
A fi d'assistir l'Alcaldia Presidència en aquesta funció, el Ple de l'Ajuntament va acordar en data 12 de gener de 2017 (BOP 06.05.2017) la constitució de la Comissió d'Avaluació Ambiental de l'Ajuntament de Borriana, com a òrgan col·legiat de caràcter tècnic que realitza l'anàlisi dels expedients d'avaluació ambiental i territorial i formula i eleva a l'Alcaldia les propostes de resolució com a òrgan ambiental i territorial municipal.  
Per tot això, vista la proposta de resolució de la Comissió d'Avaluació Ambiental en la qual, atesa l'escassa incidència observada en els informes precedents, s'estima que és suficient la tramitació de l'avaluació ambiental i territorial estratègica simplificada per a determinar que la proposta de Modificació puntual núm. 46 del Pla general de Borriana redactada per l'arquitecte municipal no té efectes significatius sobre el medi ambient i el territori; aquesta Alcaldia Presidència, d'acord amb el que es preveu en l'article 53 del text refós de la Llei d'ordenació del territori, urbanisme i paisatge, resol:  
  
Primer  
Emetre Informe Ambiental i Territorial Estratègic de la Modificació puntual núm. 46 del Pla general de Borriana, resolent-se l'avaluació ambiental i territorial estratègica pel procediment simplificat per considerar que aquesta modificació no té efectes significatius sobre el medi ambient i el territori, d'acord amb els criteris establits en l'annex VIII del TRLOTUP, els informes tècnics que consten en l'expedient i la proposta de la Comissió d'Avaluació Ambiental de l'Ajuntament de Borriana; sense que siga procedent establir condicions ambientals.  
  
  
Segon  
Donar compte de la present resolució al Ple de l'Ajuntament, com a òrgan substantiu, i indicar la procedència de continuar la tramitació de la Modificació puntual d'acord amb l'article 61 i concordants del capítol III del títol III del llibre I del TRLOTUP.  
  
Tercer  
Ordenar la publicació de la present resolució de l'informe ambiental i territorial estratègic pel procediment simplificat en el Diari Oficial de la Generalitat Valenciana, deixant constància que l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el DOGV no s'haguera procedit a l'aprovació del document avaluat en termini màxim de quatre anys des de la seua publicació.  
  
Quart  
Fer constar que aquesta resolució no és susceptible de cap recurs, sense perjudici dels que, si escau, siguen procedents en via judicial contenciosa administrativa enfront de la disposició de caràcter general que aprove la modificació del pla.»  
  
Borriana, 29 de desembre de 2021.- L'alcaldessa presidenta: María José Safont Melchor.